Coordenadas: 42°52′40″N 8°33′15″O﻿ / ﻿42.877808318772, -8.5542447809135

O **Campo de Don Mendo** foi un campo de fútbol de Santiago de Compostela, no que xogaba os seus partidos como local o Santiago Sporting Club, ata que cedeu a súa propiedade en 1928 á Universidade de Santiago para a construción da actual Residencia de Estudantes.

Historia
--------

A intención de dispoñer dun campo de fútbol de seu formou parte do proxecto do Santiago Sporting Club dende a súa fundación en 1911, pero non comezou a tomar forma ata a refundación do equipo como club profesional en 1919.

En xullo dese ano, o club tiña moi avanzadas as xestións para a adquisición dun terreo deportivo nas inmediacións da Carballeira de San Lourenzo. A transacción completouse ao ano seguinte, grazas a unha achega de capital do novo consello de administración e a unha subvención do Concello de Santiago para pagar parte das obras de construción do estadio, que comezaron o 27 de agosto e concluíron o 20 de novembro cos últimos detalles do partido inaugural.

O Campo de Don Mendo estaba situado nos antigos terreos do Val de Don Mendo, do que toma o nome, detrás da antiga praza de touros de Santiago, baixo o Paseo da Ferradura. A situación do novo estadio, moi preto do centro histórico, alimentou o interese polo fútbol na cidade facilitando considerablemente a afluencia de afeccionados, que ata entón tiñan que desprazarse ata o Campo de Santa Isabel, na parroquia de Vista Alegre, para ver un partido.

O recinto tiña bancadas de madeira con capacidade para mil persoas arredor dun campo de terra regulamentario de 100 x 60 metros. A súa inauguración tivo lugar o 21 de novembro de 1920 cun partido amigable entre o Real Club Fortuna de Vigo e o Athletic de Pontevedra, dous dos mellores equipos galegos da época, que rematou cunha vitoria por 4-1 a favor dos vigueses.

Competicións
------------

Entre a súa inauguración e finais de 1922, serviu como campo local do Santiago Sporting nos seus encontros do Campionato de Galicia, o Campionato de Compostela e a Copa do Apóstolo. Outros equipos locais alugaron as súas instalacións durante ese período e nos anos seguintes debido ás vantaxes que tiña sobre o Campo de Santa Isabel, converténdose pronto no primeiro campo da cidade e no lugar preferido polo Concello para celebrar calquera evento deportivo.

Desaparición
------------

O declive do fútbol compostelán na segunda metade da década de 1920 e o proxecto de construción da Residencia de Estudantes da Universidade de Santiago de Compostela no espazo ocupado polo Campo de Don Mendo, a praza de touros e outros terreos veciños ata a Carballeira de San Lourenzo, convenceron aos propietarios para doar os terreos á Universidade a través da Liga de Amigos de Santiago, coa condición de que se construíse un novo estadio de fútbol no campus.

Coa colocación da primeira pedra da Residencia o Día do Apóstolo de 1928, púxose un final simbólico á breve existencia de Don Mendo,

Notas
-----

1. ↑  "Otras noticias". *La Voz de Galicia* (en castelán). 19 de novembro de 1920. p. 2.
2. ↑  "Notas deportivas". *El Eco de Santiago* (en castelán). 1 de xuño de 1921. pp. 1–2. Consultado o 12 de abril de 2021.
3. ↑  Zednanref, Siul (22 de julio de 1911). "De Sport". *El Correo de Galicia* (en castelán). p. 2. Consultado o 12 de abril de 2021.
4. ↑  "Ecos compostelanos". *El Ideal Gallego* (en castelán). 11 de xullo de 1919. p. 4. Consultado o 12 de abril de 2021.
5. ↑  "Noticias". *El Compostelano* (en castelán). 24 de maio de 1920. p. 2. Consultado o 12 de abril de 2021.
6. ↑  "En el Ayuntamiento". *El Compostelano* (en castelán). 5 de agosto de 1920. p. 2. Consultado o 12 de abril de 2021.
7. ↑  "Noticias". *El Compostelano* (en castelán). 28 de agosto de 1920. p. 2. Consultado o 12 de abril de 2021.
8. ↑  "Ecos compostelanos". *El Ideal Gallego* (en castelán). 20 de novembro de 1920. p. 2. Consultado o 12 de abril de 2021.
9. ↑  "Santiago". *El Progreso* (en castelán). 1 de setembro de 1920. p. 6. Consultado o 12 de abril de 2021.
10. ↑  "Ecos compostelanos". *El Ideal Gallego* (en castelán). 23 de novembro de 1920. p. 2. Consultado o 12 de abril de 2021.
11. ↑  "En Santiago". *Galicia. Diario de Vigo* (en castelán). 10 de outubro de 1922. p. 6. Consultado o 12 de abril de 2021.
12. ↑  "La Residencia Universitaria de Compostela". *El Pueblo Gallego* (en castelán). 25 de xullo de 1935. p. 5. Consultado o 12 de abril de 2021.
13. ↑  "Noticias". *El Compostelano* (en castelán). 23 de xullo de 1928. p. 2. Consultado o 12 de abril de 2021.
14. ↑  "El Estadium de San Lorenzo". *El Compostelano* (en castelán). 22 de marzo de 1935. p. 1. Consultado o 12 de abril de 2021.